REGULAMENTUL (CE) NR. 1151/2009 AL COMISIEI
din 27 noiembrie 2009
de impunere a unor condiții speciale de reglementare a importurilor de ulei de floarea-soarelui originar sau expediat din Ucraina, ca urmare a riscului de contaminare cu ulei mineral și de abrogare a Deciziei 2008/433/CE
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 178/2002 al Parlamentului European și al Consiliului din 28 ianuarie 2002 de stabilire a principiilor și a cerințelor generale ale legislației alimentare, de instituire a Autorității Europene pentru Siguranța Alimentară și de stabilire a procedurilor în domeniul siguranței produselor alimentare (1), în special articolul 53 alineatul (1) litera (b) punctul (ii),
întrucât:
(1)
Decizia 2008/433/CE a Comisiei din 10 iunie 2008 de impunere a unor condiții speciale de reglementare a importurilor de ulei de floarea-soarelui originar sau expediat din Ucraina, ca urmare a riscului de contaminare cu ulei mineral (2) a fost adoptată în vederea protejării sănătății publice ca urmare a constatării, în aprilie 2008, a unor niveluri înalte de parafină minerală în uleiul de floarea-soarelui originar din Ucraina.
(2)
Autoritățile din Ucraina au informat serviciile Comisiei cu privire la instituirea unui sistem de control adecvat care să garanteze că niciun lot de ulei de floarea-soarelui care urmează să fie exportat către Comunitate nu este impropriu pentru consumul uman din cauza nivelului de ulei mineral pe care îl conține.
(3)
Serviciile Comisiei și statele membre au efectuat o evaluare detaliată a acestui sistem de control și certificare, ale cărei rezultate au fost examinate în cadrul reuniunii Comitetului permanent pentru lanțul alimentar și sănătatea animală din 20 iunie 2008. S-a concluzionat că acest sistem de control și certificare ar putea fi acceptat.
(4)
Oficiul Alimentar și Veterinar al Comisiei Europene a efectuat o misiune de inspecție în Ucraina în perioada 16-24 septembrie 2008 pentru a evalua sistemele de control existente pentru a preveni contaminarea cu ulei mineral a uleiului de floarea-soarelui destinat exportului către Comunitate (3). Echipa de inspecție a concluzionat că autoritățile ucrainene au pus în aplicare noul sistem de control oficial pentru a preveni prezența uleiului mineral în uleiul de floarea-soarelui destinat pieței comunitare și că sistemul de control oferea suficiente garanții în acest sens. Totuși, aceste concluzii au arătat că investigația efectuată de autoritățile ucrainene nu a permis stabilirea sursei contaminării din cauza absenței unei eșantionări oficiale și a unei monitorizări ulterioare.
(5)
Având în vedere nivelul de risc și în conformitate cu articolul 1 alineatul (4) din Decizia 2008/433/CE, statele membre au controlat toate loturile de ulei de floarea-soarelui originare din Ucraina pentru a verifica dacă aceste loturi conțin un nivel inacceptabil de ulei mineral și dacă informațiile din certificatul solicitat sunt precise. Rezultatele acestor controale au demonstrat acuratețea și fiabilitatea sistemului de control și certificare instituit de autoritățile ucrainene. Toate rezultatele analitice au confirmat corectitudinea nivelurilor de ulei mineral declarate în certificat.
(6)
Este adecvat să se prevadă că eșantionarea loturilor de ulei de floarea-soarelui în vederea controlului prezenței uleiului mineral trebuie efectuată în conformitate cu dispozițiile privind eșantionarea stabilite prin Regulamentul (CE) nr. 333/2007 al Comisiei din 28 martie 2007 de stabilire a metodelor de prelevare a probelor și de analiză pentru controlul oficial al nivelurilor de plumb, cadmiu, mercur, staniu anorganic, 3-MCPD și benzo(a)piren din produsele alimentare (4) și cu standardul internațional ISO 5555:2003 privind eșantionarea grăsimilor și uleiurilor animale și vegetale.
(7)
În consecință, este adecvată revizuirea măsurilor actuale. Având în vedere faptul că modificările sunt semnificative, dispozițiile se aplică în mod direct și sunt obligatorii în toate elementele lor, Decizia 2008/433/CE ar trebui înlocuită prin prezentul regulament, care poate fi revizuit ulterior pe baza rezultatelor controalelor efectuate de statele membre.
(8)
Măsurile prevăzute în prezentul regulament sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTUL REGULAMENT:
Articolul 1
Domeniul de aplicare
Prezentul regulament se aplică uleiului de floarea-soarelui nerafinat și rafinat care se încadrează la codul NC 1512 11 91 sau la codul TARIC 1512199010 (denumit în continuare „ulei de floarea-soarelui”) originar sau expediat din Ucraina.
Articolul 2
Definiții
În sensul prezentului regulament, „parafina minerală” înseamnă hidrocarburile saturate între C10-C56 din surse externe, cu excepția alcanilor C27, C29 și C31, considerați ca fiind de origine endogenă pentru uleiul de floarea-soarelui.
Articolul 3
Certificarea și notificarea prealabilă
(1) Uleiul de floarea-soarelui importat în Comunitate nu trebuie să conțină mai mult de 50 mg/kg de parafină minerală.
(2) Fiecare lot de ulei de floarea-soarelui prezentat la import este însoțit de un certificat conform modelului stabilit în anexă, care să ateste că produsul nu conține mai mult de 50 mg/kg de parafină minerală și de un raport de analiză emis de un laborator acreditat în conformitate cu standardul EN ISO/IEC 17025 privind analiza uleiului mineral în uleiul de floarea-soarelui care să indice rezultatele prelevării de probe și ale analizei de detectare a prezenței uleiului mineral, incertitudinea de măsurare a rezultatelor analizei, precum și limita de detectare (LoD) și limita de cuantificare (LOQ) a metodei de analiză.
(3) Certificatul însoțit de raportul de analiză este semnat de un reprezentant autorizat al Ministerului Sănătății din Ucraina.
(4) Fiecare lot de ulei de floarea-soarelui este identificat prin intermediul unui cod care figurează în certificatul sanitar, în raportul de analiză care conține rezultatele prelevării de probe și analizei și în documentele comerciale care însoțesc lotul.
(5) Analiza menționată la alineatul (2) trebuie efectuată pe o probă prelevată în conformitate cu dispozițiile Regulamentului (CE) nr. 333/2007 și ale standardului internațional ISO 5555:2003.
(6) Operatorii din sectorul hranei pentru animale și din sectorul alimentar sau reprezentanții acestora notifică în prealabil primului punct de intrare data și ora estimate pentru sosirea fizică a lotului cu cel puțin o zi lucrătoare înaintea sosirii fizice a lotului.
Articolul 4
Controlul oficial
(1) Autoritățile competente ale unui stat membru verifică dacă fiecare lot de ulei de floarea-soarelui prezentat la import este însoțit de un certificat și un raport de analiză astfel cum prevede articolul 3 alineatul (2).
Statele membre efectuează o prelevare de probe și o analiză a anumitor loturi de ulei de floarea-soarelui prezentate pentru import în Comunitate, alese în mod aleator, în vederea detectării prezenței parafinei minerale, pentru a se asigura că lotul nu conține mai mult de 50 mg/kg de parafină minerală.
Statele membre informează Comisia prin Sistemul de avertizare rapidă pentru alimente și hrana pentru animale cu privire la toate loturile pentru care se constată că au concentrații de parafină minerală de peste 50 mg/kg, ținând cont de incertitudinea măsurătorii.
(2) Toate controalele oficiale prealabile acceptării pentru punerea în liberă circulație în Comunitate trebuie efectuate în termen de 15 zile lucrătoare de la momentul în care lotul este propus pentru import și este fizic disponibil în vederea prelevării de probe.
Articolul 5
Divizarea unui lot
Loturile nu trebuie să fie divizate până la momentul încheierii controalelor oficiale efectuate de autoritatea competentă prevăzute la articolul 4.
În cazul unor divizări ulterioare ale lotului, o copie a documentelor oficiale prevăzute de articolul 3 alineatul (2), care trebuie să fie autentificată de autoritatea competentă a statului membru pe teritoriul căruia a avut loc divizarea, trebuie să însoțească fiecare parte a lotului până la punerea în liberă circulație.
Articolul 6
Măsuri în caz de neconformitate
Loturile de ulei de floarea-soarelui neconforme vor face obiectul unor măsuri în conformitate cu articolul 19 din Regulamentul (CE) nr. 882/2004 al Parlamentului European și al Consiliului din 29 aprilie 2004 privind controalele oficiale efectuate pentru a asigura verificarea conformității cu legislația privind hrana pentru animale și produsele alimentare și cu normele de sănătate animală și de bunăstare a animalelor (5).
Articolul 7
Costuri
Toate costurile care rezultă din controalele oficiale, inclusiv prelevarea de probe, analiza, depozitarea și orice alte măsuri adoptate în caz de neconformitate, sunt suportate de operatorul din sectorul hranei pentru animale și din sectorul alimentar.
Articolul 8
Abrogare
Decizia 2008/433/CE se abrogă.
Trimiterile la decizia abrogată se interpretează ca trimiteri făcute la prezentul regulament.
Articolul 9
Măsuri tranzitorii
Prin derogare de la articolul 3 alineatul (2), statele membre autorizează importul de loturi de ulei de floarea-soarelui, originar sau provenind din Ucraina, care au părăsit Ucraina înainte de 1 ianuarie 2010, însoțite de certificatul prevăzut la articolul 1 din Decizia 2008/433/CE.
Articolul 10
Intrarea în vigoare
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Se aplică de la 1 ianuarie 2010.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 27 noiembrie 2009.